Ylen aluetoimittajia on ohjeistettu liittyen perussuomalaisiin.

Eniten yleläisiä kummastuttaa ohjeet siitä, miten pitää toimia, jos perussuomalaiset saa ison vaalivoiton. Kuva perussuomalaisten puolueneuvoston kokouksesta Lahdesta vuonna 2018. Juha Ristamäki

Ylessä herättää hämmennystä ja kiukkua sähköposti, jossa toimittajia ohjeistetaan juuri ennen vaaleja perussuomalaisista. Sähköposti on jaettu ainakin Ylen aluetoimituksille.

Ylen ohjeistus alkaa toteamuksella, että ”Päälliköille oli tällä viikolla puhumassa Markku Jokisipilä, valtiotieteen tohtori, eduskuntatutkimuksen keskuksen johtaja. Muutamia pointteja Jokisipilän poliittisesta tilannekuvasta huhtikuussa 2019”.

Eniten yleläisiä kummastuttaa ohjeet siitä, miten pitää toimia, jos perussuomalaiset saa ison vaalivoiton.

Ylen päällikköjen ja Jokisipilän tapaamisen pohjalta laadittu kirje päättyy Iltalehden saamien tietojen mukaan näin:

- Jos persut saa ison voiton, ME EMME SAA TAIVASTELLA ASIAA! Silloin me mediana syyllistymme juuri äänestäjien ylenkatsomiseen.

- Yhteisesti on sovittu, että ei käytetä sanaa Jytky missään välineissä.

Kirjeessä todetaan myös muun muassa seuraavaa:

- On älyllistä laiskuutta väittää persuja/populisteja äänestäviä tyhmiksi tai oudoiksi, se kertoo enemmän ihmisten suhtautumisesta politiikkaan ja omiin vaikutusmahdollisuuksiinsa.

- Omanlaistaan populismia on nimenomaan se vastakkainasettelu ja populistien haukkuminen.

- Haaste perinteistä politiikkaa kohtaan on syytä ottaa vakavasti, kuunneltava kansalaisia, lopetettava ylenkatsominen ja väheksyminen, ”vääriä mielipiteitä”.

Yleläiset harmissaan

Päällikköportaan ”paimenkirje” harmitti osaa yleläisistä niin paljon, että he halusivat ohjeistuksen julkiseen keskusteluun.

Timo Soini lanseerasi jytky-termin kuvastamaan perussuomalaisten menestystä vuoden 2011 eduskuntavaaleissa. ATTE KAJOVA

- On myös outoa, kun ohjeistus annetaan koskien yhtä puoluetta, nimettömänä pysyvä yleläinen ihmettelee.

- Toimittajana tästä tulee olo, että ammattimaisuuteen ei luoteta.

Ylen aluetoiminnan päällikkö Jyri Kataja-Rahko kiistää, että jytky-sanan käyttö olisi kokonaan kielletty. Hänen mukaansa ohjeistuksessa oli kyse siitä, että Yle ei itse nostaisi kyseistä termiä esiin.

– On puhuttu, että puhutaan vaalituloksesta vaalituloksena. Jos jytky-termi nousee uudelleen käyttöön, joudumme elämään sen tilanteen mukaan, mutta me emme erityisesti nosta jytkyä, vaan puhumme vaalituloksesta ja kerromme siitä. Asiasta on puhuttu aluepäälliköiden kesken.

– On ajateltu, että ei nyt ainakaan itse sitä termiä nosteta, koska se on terminä vanha, mutta tietenkin eletään tilanteen mukaan.